Sudsudamerika strigeto

La Sudsudamerika strigeto (Glaucidium nana, laŭ kio ankaŭ Nana strigeto) aŭ Ĉilia strigeto estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi troviĝas en Sudameriko nome en centra kaj suda Ĉilio, kaj en kelkaj partoj de sudokcidenta Argentino.

Taksonomio kaj sistematiko
La Sudsudamerika strigeto foje estis traktata kiel subspecio de la Ruĝeca strigeto (Glaucidium brasilianum), sed DNA-studoj kaj aliaj datumoj subtenas, ke ĝi estas specio en si mem. Ĝi estas monotipa.Remsen, J. V., Jr., J. I. Areta, E. Bonaccorso, S. Claramunt, A. Jaramillo, D. F. Lane, J. F. Pacheco, M. B. Robbins, F. G. Stiles, kaj K. J. Zimmer. Versio de 24a de Aŭgust 2021. A classification of the bird species of South America. American Ornithological Society.  Alirita la 24an de Aŭgusto, 2021Norambuena, H. V. (2020). Austral Pygmy-Owl (Glaucidium nana), versio 1.0. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 6an de Septembro, 2021


Aspekto
La Sudsudamerika strigeto estas 17 ĝis 21 cm longa. Maskloj pezas 56 ĝis 75 g kaj inoj 70 ĝis 100 g. Ĝi havas grizecbrunajn kaj ruĝajn morfojn kiuj interreproduktiĝas. Plenkreskuloj de ambaŭ morfoj havas palgrizecbrunan vizaĝon kun malhelaj makuloj, blankecajn "brovojn" super palflavaj okuloj, kaj nigrajn "falsajn okulojn" sur la nuko. La supraj partoj de la grizbruna morfo estas malhelgrizbrunaj kun blankecaj punktoj de varia grandeco kaj formo. Ankaŭ la vosto estas malhele grizecbruna kun mallarĝaj flavbrunaj strioj. La gorĝo estas blanka, la flankoj de la supra brusto malhele grizecbrunaj, kaj la subaj partoj blankecaj kun malhele grizecbrunaj strioj. La ruĝa morfo havas similan padronon, sed ruĝecbruna anstataŭigas la malhele grizecbrunan.

Distribuado kaj habitato
La Sudsudamerika strigeto troviĝas ekde proksimume la provinco Valparaíso en Ĉilio kaj la provinco Neuquén en okcidenta Argentino sude ĝis la pinto de Fajrolando. En Ĉilio, ĝia alteco varias de marnivelo ĝis 2 000 m. Ĝi loĝas en diversaj pejzaĝoj, de urbaj parkoj kaj terkulturaj kampoj kun disaj arboj ĝis foliarbaroj kaj arbustaroj, ĉiamverdaj arbustaroj, moderklimataj kaj sudaj fagaroj (Nothofagus), kaj patagoniaj veprejoj/stepoj.

Kutimaro
Manĝado
La Sudsudamerika strigeto estas ĉefe tagema, sed ankaŭ aktiva nokte. Ĝi estas solema ĉasisto kiu ekflugas de ripozejoj por kapti insektojn, birdojn, mamulojn kaj reptiliojn. Oni dokumentis, ke ĝi kaptas birdojn preskaŭ duoble pezajn.

Reproduktado
La Sudsudamerika strigeto kutime nestas en arba kavaĵo sed ankaŭ estis dokumentita uzante truojn en teraj bordoj. Ili demetas tri ĝis kvin ovojn inter septembro kaj novembro, kaj la ino sole kovas ilin.

Voĉo

La Sudsudamerika strigeto havas kvin ĉefajn voĉojn. Paroj tenas kontakton per "fajfo kun 6 ĝis 7 notoj/sekundo priskribita kiel huj-huj-huj-huj-huj-huj". Ilia teritoria voko estas "akra trilo priskribita kiel truie-truie-ji-ji". Nestidoj faras "molajn metalajn ĉirpojn trigigigirrr aŭ trigigick". Ambaŭ seksoj faras aminduman vokon, "fajfon... priskribitan kiel tiririi-tirii, kaj nedifinitan vokon tradukatan kiel diud aŭ diuh".

Statuso

La IUCN taksis la Sudsudamerikan strigeton kiel Malplej Zorgigan. Kvankam ĝia populacio ne estas kvantigita, la specio estas "raportita kiel la plej abunda strigo en Ĉilio". En agrikulturaj areoj ĝi estas persekutata ĉar ĝiaj noktaj krioj estas interpretataj kiel malbona antaŭsigno.

 Referencoj 

 Field Guide to the Birds of North America. National Geographic. .
 Josep del Hoyo, ed. Handbook of the Birds of the World Vol 5. .
 David Allen Sibley. The Sibley Guide to Birds. National Audubon Society. .
 König, Claus kaj Friedhelm Weick: Owls of the World. Christopher Helm, London 2008, 

 Eksteraj ligiloj 




filmetoj ĉe Internet Bird Collection
Fotaro  VIREO Foto
Photo-Medium Res; Artikolo prba.com

Kategorio:Strigedoj
Kategorio:Birdoj de Sudameriko
Kategorio:Birdoj de Ĉilio